CELEX: 32011D0449
Language: el
Date: 2011-06-28 00:00:00
Title: 2011/449/ΕΕ: Απόφαση του Συμβουλίου, της 28ης Ιουνίου 2011 , για τη θέση που πρέπει να λάβει η Ευρωπαϊκή Ένωση στο πλαίσιο της μεικτής διαχειριστικής επιτροπής για τα θέματα υγειονομικής και φυτοϋγειονομικής προστασίας που συστάθηκε βάσει της συμφωνίας σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Χιλής, αφετέρου, όσον αφορά την τροποποίηση του προσαρτήματος V σημείο A του παραρτήματος IV της εν λόγω συμφωνίας  Κείμενο που παρουσιάζει ενδιαφέρον για τον ΕΟΧ

23.7.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 193/5
            
         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 28ης Ιουνίου 2011
   για τη θέση που πρέπει να λάβει η Ευρωπαϊκή Ένωση στο πλαίσιο της μεικτής διαχειριστικής επιτροπής για τα θέματα υγειονομικής και φυτοϋγειονομικής προστασίας που συστάθηκε βάσει της συμφωνίας σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Χιλής, αφετέρου, όσον αφορά την τροποποίηση του προσαρτήματος V σημείο A του παραρτήματος IV της εν λόγω συμφωνίας
   (Κείμενο που παρουσιάζει ενδιαφέρον για τον ΕΟΧ)
   (2011/449/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 168 παράγραφος 4 στοιχείο β), σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Με την απόφαση 2005/269/ΕΚ (1), το Συμβούλιο ενέκρινε, εξ ονόματος της Κοινότητας, τη σύναψη της συμφωνίας σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Χιλής, αφετέρου (εφεξής καλούμενη «συμφωνία σύνδεσης».
            
         
               (2)
            
            
               Το παράρτημα IV της συμφωνίας σύνδεσης περιέχει συμφωνία περί μέτρων υγειονομικής και φυτοϋγειονομικής προστασίας (ΥΦΠ) που ισχύουν στο εμπόριο ζώων και ζωικών προϊόντων, φυτών, φυτικών προϊόντων και άλλων αγαθών, και για την καλή διαβίωση των ζώων (εφεξής καλούμενη «συμφωνία ΥΦΠ ΕΕ–Χιλής»).
            
         
               (3)
            
            
               Σύμφωνα με το άρθρο 16 παράγραφος 2 στοιχείο γ) της συμφωνίας ΥΦΠ ΕΕ–Χιλής, η μεικτή διαχειριστική επιτροπή για θέματα ΥΦΠ, εφεξής καλούμενη «μεικτή διαχειριστική επιτροπή», η οποία συστάθηκε με το άρθρο 89 παράγραφος 3 της συμφωνίας σύνδεσης είναι αρμόδια για την τροποποίηση, με απόφαση, των προσαρτημάτων I έως XII της συμφωνίας ΥΦΠ ΕΕ–Χιλής.
            
         
               (4)
            
            
               Το προσάρτημα V σημείο A της συμφωνίας ΥΦΠ ΕΕ-Χιλής θα πρέπει να περιλαμβάνει τομείς ή υποτομείς προτεραιότητας με σειρά προτεραιότητας, για τους οποίους μπορεί να αναγνωρισθεί ισοδυναμία.
            
         
               (5)
            
            
               Η Δημοκρατία της Χιλής επιθυμεί να εφαρμόσει μη προβλεπόμενη από τη σχετική ενωσιακή νομοθεσία επεξεργασία μεταποίησης στα δίθυρα μαλάκια.
            
         
               (6)
            
            
               Προκειμένου να αξιολογηθεί η δυνατότητα της προτεινόμενης επεξεργασίας μεταποίησης να εξασφαλίσει το ίδιο επίπεδο προστασίας του καταναλωτή με αυτό που επιτυγχάνεται από την προβλεπόμενη από την ενωσιακή νομοθεσία επεξεργασία, κρίνεται σκόπιμο να αξιολογηθεί η ισοδυναμία των δύο επεξεργασιών.
            
         
               (7)
            
            
               Σύμφωνα με το άρθρο 7 παράγραφος 4 δεύτερο εδάφιο της συμφωνίας ΥΦΠ ΕΕ–Χιλής, για την έναρξη διαβουλεύσεων με στόχο την αξιολόγηση της ισοδυναμίας απαιτείται η προηγούμενη τροποποίηση του προσαρτήματος V σημείο Α της συμφωνίας ΥΦΠ ΕΕ–Χιλής για τον καθορισμό τομέων ή υποτομέων προτεραιότητας. Ο τομέας «προϊόντα αλιείας» μαζί με τον υποτομέα «δίθυρα μαλάκια» θα πρέπει, συνεπώς, να ενταχθούν στον κατάλογο προτεραιοτήτων του εν λόγω προσαρτήματος.
            
         
               (8)
            
            
               Για τον σκοπό αυτό, η Ένωση θα πρέπει να λάβει τη θέση που εκτίθεται στο συνημμένο σχέδιο απόφασης της μεικτής διαχειριστικής επιτροπής σχετικά με την τροποποίηση του προσαρτήματος V σημείο Α του παραρτήματος IV της συμφωνίας σύνδεσης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που θα λάβει η Ευρωπαϊκή Ένωση στο πλαίσιο της μεικτής διαχειριστικής επιτροπής για τα θέματα υγειονομικής και φυτοϋγειονομικής προστασίας της συμφωνίας (εφεξής καλούμενη «μεικτή διαχειριστική επιτροπή», η οποία συστάθηκε με τη συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Χιλής, αφετέρου, όσον αφορά την τροποποίηση του προσαρτήματος V σημείο A της συμφωνίας ΥΦΠ ΕΕ–Χιλής βασίζεται στο σχέδιο απόφασης της μεικτής διαχειριστικής επιτροπής που επισυνάπτεται στην παρούσα απόφαση.
   Άρθρο 2
   Η απόφαση της μεικτής διαχειριστικής επιτροπής σχετικά με την τροποποίηση του προσαρτήματος V σημείο Α της συμφωνίας ΥΦΠ ΕΕ–Χιλής δημοσιεύεται στην Επίσημη Εφημερίδα της Ευρωπαϊκής Ένωσης αμέσως μετά την έκδοσή της.
   Άρθρο 3
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   
   
      Λουξεμβούργο, 28 Ιουνίου 2011.
      
         
            Για το Συμβούλιο
         
         
            Ο Πρόεδρος
         
         FAZEKAS S.
      
   
   
      (1)  Απόφαση 2005/269/ΕΚ της Συμβουλίου, της 28ης Φεβρουαρίου 2005, για τη σύναψη της συμφωνίας σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Χιλής, αφετέρου (ΕΕ L 84 της 2.4.2005, σ. 19).
   
      ΣΧΕΔΙΟ
      ΑΠΟΦΑΣΗ αριθ. …/2011 ΤΗΣ ΜΕΙΚΤΗΣ ΔΙΑΧΕΙΡΙΣΤΙΚΗΣ ΕΠΙΤΡΟΠΗΣ ΓΙΑ ΤΑ ΘΕΜΑΤΑ ΥΓΕΙΟΝΟΜΙΚΗΣ ΚΑΙ ΦΥΤΟΫΓΕΙΟΝΟΜΙΚΗΣ ΠΡΟΣΤΑΣΙΑΣ ΠΟΥ ΣΥΣΤΑΘΗΚΕ ΒΑΣΕΙ ΤΗΣ ΣΥΜΦΩΝΙΑΣ ΜΕΤΑΞΥ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΚΑΙ ΤΗΣ ΔΗΜΟΚΡΑΤΙΑΣ ΤΗΣ ΧΙΛΗΣ ΣΧΕΤΙΚΑ ΜΕ ΜΕΤΡΑ ΥΓΕΙΟΝΟΜΙΚΗΣ ΚΑΙ ΦΥΤΟΫΓΕΙΟΝΟΜΙΚΗΣ ΠΡΟΣΤΑΣΙΑΣ ΠΟΥ ΙΣΧΥΟΥΝ ΣΤΟ ΕΜΠΟΡΙΟ ΖΩΩΝ ΚΑΙ ΖΩΙΚΩΝ ΠΡΟΪΟΝΤΩΝ, ΦΥΤΩΝ ΚΑΙ ΦΥΤΙΚΩΝ ΠΡΟΪΟΝΤΩΝ ΚΑΙ ΑΛΛΩΝ ΑΓΑΘΩΝ, ΚΑΙ ΓΙΑ ΤΗΝ ΚΑΛΗ ΔΙΑΒΙΩΣΗ ΤΩΝ ΖΩΩΝ
      της …
      για την τροποποίηση του προσαρτήματος V μέρος A του παραρτήματος IV της συμφωνίας
      Η ΜΕΙΚΤΗ ΔΙΑΧΕΙΡΙΣΤΙΚΗ ΕΠΙΤΡΟΠΗ,
      Έχοντας υπόψη τη συμφωνία μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Χιλής, αφετέρου, για τα μέτρα υγειονομικής και φυτοϋγειονομικής προστασίας (ΥΦΠ) που ισχύουν στο εμπόριο ζώων και ζωικών προϊόντων, φυτών, φυτικών προϊόντων και άλλων αγαθών, και για την καλή διαβίωση των ζώων, και ιδίως το άρθρο 7 παράγραφος 4 δεύτερο εδάφιο,
      Εκτιμώντας τα ακόλουθα:
      
                  (1)
               
               
                  Το άρθρο 7 παράγραφος 1 της συμφωνίας ΥΦΠ ΕΕ–Χιλής προβλέπει ότι μπορεί να αναγνωρισθεί ισοδυναμία σε σχέση με μεμονωμένο μέτρο και/ή δέσμες μέτρων και/ή συστήματα που εφαρμόζονται σε τομέα ή υποτομέα.
               
            
                  (2)
               
               
                  Το άρθρο 7 παράγραφος 4 της συμφωνίας ΥΦΠ ΕΕ–Χιλής ορίζει ότι οι τομείς ή υποτομείς για τους οποίους μπορεί να αρχίσει η διαδικασία για αναγνώριση ισοδυναμίας πρέπει να αναφέρονται κατά σειρά προτεραιότητας στο προσάρτημα V μέρος A.
               
            
                  (3)
               
               
                  Η Δημοκρατία της Χιλής εξέφρασε το ενδιαφέρον της να περιλάβει τα δίθυρα μαλάκια ως υποτομέα των αλιευτικών προϊόντων στο προσάρτημα V μέρος A και ως τομέα προτεραιότητας, ώστε να αρχίσει η αξιολόγηση της ισοδυναμίας των μέτρων που εφαρμόζονται σε αυτά.
               
            
                  (4)
               
               
                  Τα μέρη συμφώνησαν κατά την πέμπτη συνεδρίαση της μεικτής διαχειριστικής επιτροπής να ξεκινήσουν τη διαδικασία σχετικής τροποποίησης του προσαρτήματος V μέρος A της συμφωνίας ΥΦΠ ΕΕ–Χιλής,
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Το προσάρτημα V μέρος Α της συμφωνίας ΥΦΠ ΕΕ–Χιλής αντικαθίσταται από το κείμενο που παρατίθεται στο παράρτημα της παρούσας απόφασης.
      Άρθρο 2
      Η παρούσα απόφαση συντάσσεται σε δύο αντίτυπα και υπογράφεται από τους συμπροεδρεύοντες της κοινής διαχειριστικής επιτροπής ή από άλλα πρόσωπα εξουσιοδοτημένα να ενεργούν εξ ονόματος των μερών. Εκδίδεται με ανταλλαγή γραπτών διακοινώσεων μεταξύ των δύο γραμματέων, οι οποίοι ενεργούν σε συμφωνία με τα μέρη και πιστοποιούν την περάτωση των αναγκαίων νομικών εσωτερικών διαδικασιών.
      Άρθρο 3
      Η παρούσα απόφαση αρχίζει να ισχύει από την ημερομηνία έκδοσης της τελευταίας ανταλλαγής γραπτής διακοίνωσης.
      
         Σαντιάγο, [ημερομηνία]
         Βρυξέλλες, [ημερομηνία]
         
            
               Για τη μεικτή διαχειριστική επιτροπή
            
            
               Επικεφαλής της αποστολής της Δημοκρατίας της Χιλής
            
            
               Επικεφαλής της αποστολής της Ευρωπαϊκής Ένωσης
            
         
      
      
         ΠΑΡΑΡΤΗΜΑ
         
            Προσάρτημα V
            
               ΤΟΜΕΙΣ H ΥΠΟΤΟΜΕΙΣ ΠΡΟΤΕΡΑΙΟΤΗΤΑΣ ΓΙΑ ΤΟΥΣ ΟΠΟΙΟΥΣ ΜΠΟΡΕΙ ΝΑ ΑΝΑΓΝΩΡΙΣΘΕΙ ΙΣΟΔΥΝΑΜΙΑ ΚΑΙ ΟΡΟΙ ΚΑΙ ΔΙΑΤΑΞΕΙΣ ΓΙΑ ΤΗΝ ΠΡΟΣΩΡΙΝΗ ΕΓΚΡΙΣΗ ΕΓΚΑΤΑΣΤΑΣΕΩΝ
            
            Α.   Τομείς ή υποτομείς προτεραιότητας, για τους οποίους μπορεί να αναγνωρισθεί ισοδυναμία
            
                        1)
                     
                     
                        Τομέας: Προϊόντα αλιείας
                        Υποτομέας: Δίθυρα μαλάκια